

**KONFEDERÁCIA ODBOROVÝCH ZVÄZOV SLOVENSKEJ REPUBLIKY**

 

Materiál na rokovanie

HSR SR 20.8.2018

 bod 7

S T A N O V I S K O

 **k návrhu zákona**, **ktorým sa mení a dopĺňa zákon č. 40/1964 Zb.** **Občiansky zákonník v znení neskorších predpisov.**

1. **Popis materiálu**

Ministerstvo spravodlivosti Slovenskej republiky (ďalej len „predkladateľ“) predložilo do medzirezortného pripomienkového konania návrhzákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov (ďalej len „návrh novely zákona“).

Z predkladacej správy k návrhu novely zákona vyplýva, že podnetom na jeho vypracovanie je najmä nález Ústavného súdu Slovenskej republiky, sp. zn.  PL. ÚS 11/2016-60, zo dňa 7. februára 2018.

Predmetným nálezom Ústavný súd Slovenskej republiky rozhodol, že ustanovenie § 5b zákona č. 250/2007 Z. z. o ochrane spotrebiteľa a  o zmene zákona Slovenskej národnej rady č. 372/1990 Zb. o priestupkoch v znení neskorších predpisov nie je v súlade s čl. 46 ods. 1 v spojení s čl. 1 ods. 1 Ústavy Slovenskej republiky. Vyhlásenie uvedeného nálezu v Zbierke zákonov má za následok stratu účinnosti ustanovenia, prostredníctvom ktorého sa mala spotrebiteľom poskytnúť ochrana v spotrebiteľských vzťahoch vo vzťahu k nekalým praktikám dodávateľov pri uplatňovaní ich premlčaných nárokov.

Cieľom predloženého návrhu novely zákona je zavedenie osobitnej úpravy uplatňovania premlčaných nárokov zo spotrebiteľských zmlúv a ich zabezpečenia, pričom účinnosť predloženej právnej úpravy sa navrhuje odo dňa vyhlásenia návrhu novely zákona, a to vzhľadom na dôsledky uvedeného nálezu Ústavného súdu Slovenskej republiky a celospoločenský záujem na ochrane spotrebiteľských právnych vzťahov.

1. **Závery a odporúčania**
	1. **K návrhu zákona predloženého na rokovanie HSR SR KOZ SR nemá pripomienky**.
	2. **KOZ SR odporúča** **návrh zákona**, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov **na ďalšie legislatívne konanie**.